Efter skyderiet ved Magasin i Lyngby forleden aften og andre farlige episoder har politiet besluttet at forbyde folk adgang til rockergruppen Satudarahs hus i Bagsværd.

Det oplyser Københavns Vestegns Politi torsdag eftermiddag.

I 14 dage frem er det forbudt at besøge eller at opholde sig i lokalerne på Laurentsvej 34 i Bagsværd.

Læs også : Lyngby-skyderi: Uskyldig kvinde ramt med barn i hånden

Det var netop en ung mand med forbindelse til Satudarah, der tirsdag aften blev såret af skud i Lyngby.

Ved angrebet blev også en tilfældig kvinde, der kom gående med et barn i hånden, ramt.

Denne og andre hændelser viser, at Satudarah er under angreb.

I lørdags blev der affyret skud mod klubhuset. Og nær det sted, hvorfra skuddene blev afgivet, ligger en børnehave.

Hensynet til børnenes og de voksnes sikkerhed indgår i politiets begrundelse for at forbyde adgang til klubhuset, fremgår det af en pressemeddelelse.